Komentár k prílohe č. 2 

1.	Počet pracovníkov
Je to počet pracovníkov, ktorí sú zamestnancami baní v jednotlivých rokoch i v jednotlivých variantoch

2.	Dotácie ŠR – NPE a deputát
Je to suma ročne vynaložených prostriedkov pracovníkom, ktorí:
a)	– NPE – naplnili najviac prípustnú pracovnú expozíciu a organizácia je im povinná uhrádzať mesačne osobitný príspevok baníkom v zmysle zákona č. 98/1987 v platnom znení
b)	– deputát – sú dôchodcami, vdovami po baníkoch alebo baníckych dôchodcoch a vznikol im nárok do 16. 1. 1992 v zmysle výnosu Federálneho ministerstva palív a energetiky č. 1/1990. Je im vyplácaná finančná čiastka – deputát, odpovedajúca finančnému vyjadreniu stanoveného množstva a ceny uhlia.

3.	Dotácie ŠR – sprístupnenie zásob a uzatváranie polí
Je to dotácia maximálne 30 % z ročného predpokladaného objemu. Možnosť podpory sa bude prehodnocovať pri návrhu štátneho rozpočtu. Podporu bude možné poskytnúť iba v tom prípade, ak sa preukáže, že výroba elektriny vo všeobecnom hospodárskom záujme si vyžaduje vynaložiť zo strany ťažobnej organizácie dodatočné náklady (investície) na zabezpečenie potrebného množstva uhlia na výrobu elektriny, na výrobu ktorej bolo vydané rozhodnutie vo všeobecnom hospodárskom záujme z dôvodu zabezpečenia stabilizácie a bezpečnosti elektrizačnej sústavy.  	

4.	Odstupné
V prílohe je položka odstupné uvádzaná dvakrát. 
V prvom prípade sa jedná o pracovníkov baní. V tomto prípade je to suma prostriedkov, ktoré pri prepustení pracovníkov musí organizácia vynaložiť. V prepočte je zvažované s priemerným mesačným zárobkom 18 500 Sk (je to plánovaný tohtoročný mesačný zárobok v bani) a štyrmi mesiacmi, za ktoré sa odstupné vypláca. Maximálne odstupné je päťmesačné, v  tomto prípade zvažujeme s  odstupným štvormesačným.
V druhom prípade sa jedná o pracovníkov, ktorí sú priamo alebo nepriamo naviazaní na ťažbu uhlia. U týchto nie je v prílohe zvažované so žiadnym odstupným.

5.	Dopad dane z príjmu fyzických osôb na ŠR
V prílohe je položka uvádzaná dvakrát.
V prvom prípade sa jedná o pracovníkov baní. V prepočte je zvažovaný priemerný plánovaný mesačný zárobok v tomto roku – 18 500 Sk, z ktorého je odpočítané 7 300 Sk pre každého pracovníka ako nezdaniteľná časť príjmu. Ďalšími nezdaniteľnými položkami sme obdržali zdaniteľný základ pre každého pracovníka  7 126 Sk. Z tohto základu je vypočítaná 19 %-ná daň z príjmu fyzických osôb, ktorá je násobená počtom nezamestnaných pracovníkov a dvanástimi mesiacmi. Znižujúca čiastka je spôsobená tým, že časť pracovníkov sa postupne bude zamestnávať. 
V druhom prípade sa jedná o pracovníkov, ktorí sú priamo alebo nepriamo naviazaní na ťažbu uhlia. Európska štatistika uvádza, že na jedného pracovníka v podzemí je priamo naviazaných 2,7 pracovníkov. V prepočte je zvažované iba s 1,7 pracovníkmi a s priemerným zárobkom   16 000 Sk.

6.	Dopad odvodov na fondy
V prílohe je položka uvádzaná dvakrát. Jedenkrát pre pracovníkov baní a druhýkrát pre pracovníkov v infraštruktúre.
Organizácia celkom prispieva do fondov 35,2 %-ami a pracovník prispieva 13,4 %-ami. Celkove prispieva zamestnanec so zamestnávateľom nasledovne:
zdravotné poistenie 14 %
nemocenské poistenie 2,8 %
starobné poistenie 18 %
invalidné poistenie 6 %
poistenie nezamestnanosti 2 %
úrazové poistenie 0,8 %
garančné poistenie 0,25 %
poistenie do rezervného fondu 4,75 %

7.	Sociálne náklady
V prílohe je položka uvádzaná dvakrát. Jedenkrát pre pracovníkov baní a druhýkrát pre pracovníkov v infraštruktúre.
Za evidovaného nezamestnaného občana platí štát zdravotné poistenie vo výške 575 Sk/mesiac. Dávka v nezamestnanosti, na ktorú vznikne pracovníkovi nárok v roku 2005 je 35% z vymeriavacieho základu určeného podľa zákona č. 451/2003 Z.z. a je 5 600 Sk/mesiac.
Nezamestnanému občanovi evidovanému na Úrade práce sociálnych vecí a rodiny, ktorý nemá nárok na podporu v nezamestnanosti sú vyplácané sociálne dávky (dvojica s jedným až štyrmi nezaopatrenými deťmi vo výške 3 630 Sk).
Celoročné náklady štátu na jedného nezamestnaného občana v roku 2005:
a)	prvých šesť mesiacov v roku 2005, ak občan má nárok na podporu v nezamestnanosti: 
-	odvody do zdravotnej  poisťovne 575 x 6 mesiacov = 3 450 Sk
-	podpora v nezamestnanosti 5 600 x 6 mesiacov = 33 600 Sk
-	spolu 37 050 Sk
b)	ďalších šesť mesiacov v roku 2005, ak občan nebude mať nárok na podporu v nezamestnanosti: 
-	odvody do zdravotnej  poisťovne 575 x 6 mesiacov = 3 450 Sk
-	výplata sociálnej dávky 3 630 x 6 mesiacov = 21 780 Sk
-	spolu 25 230 Sk
Za celý rok 2005 spolu 62 280 Sk.

8.	Strata na DPH
Je to rozdiel, ktorý vznikne tým, že zamestnaný pracovník s priemerným zárobkom 18 500 Sk utratí v maloobchodnej sieti minimálne 80 %, z čoho je odvedené DPH. Keby nepracoval a dostával by len podporu v nezamestnanosti alebo sociálnu dávku, utratil by v maloobchodnej sieti o 10 000 Sk mesačne menej a len z tejto čiastky by bola odvedená DPH. 

9.	Náklady na likvidáciu
Predstavujú finančné prostriedky na uzatvorenie troch baní – Baňa Cigeľ, Baňa Handlová a Baňa Nováky. Likvidácia predstavuje vecné vyplienenie všetkých banských diel, odizolovanie od povrchu, vybudovanie systému odvodňovania, vybudovanie pozorovacích vrtov na sledovanie hladiny podzemných vôd a pravidelné prevádzkové náklady spojené s kontrolou celého odvodňovacieho systému. Ďalšia časť nákladov na likvidáciu je rekultivácia, technická a biologická. Ide o prinavrátenie poddolovaných priestorov do ich pôvodného funkčného stavu. V niektorých prípadoch, kde prinavrátenie do pôvodného stavu je prakticky nevykonateľné, uhrádzanie vlastníkom škody spôsobené banskou činnosťou.